Shiga
Man Jak kaw KIA Dap 34 hte Myen asuya dap, gasat poi byin
- Post 17 July 2012
- Last Updated on 17 July 2012
- By KNG
- Hits: 477
Wunpawng Mungdan Shanglawt Hpyendap (KIA) a Dapba 4 uphkang ginra, Sam mung dingdung daw, Nam San Bum, Man Jak hta KIA dapdung 34 hte Myen asuya pawng hpawm hpyen hpung ni a lapran, daini bat Lahkawng Ya jahpawt hkying 7 kawn hkying 9 laman gasat hkat wa sai lam chye lu ai.
Asuya pawng hpawm dap hta gaw, hka-ma-ya 521, hka-ma-ya 512, hka-la-ya 114, hka-la-ya 116 ni lawm nna, hpyen n-gun 100 jan ai hte KIA dung 34 hte gasat hkat ai hta asuya hpyenla 8 si nna 20 jan hkala hkrum wa sai lam seng ang ai KIA du salang ni tsun ai.
KIA maga na gaw, si hkala hkrum ai lam n nga ai hpe KIA salang langai KNG Jinghpaw Shiga Dap de shateng tsun wa ai.
“Dai shara kaw, KIA mung nga ai, asuya hpyendap ni mung nga ai, lam kaw hkrum nna, gap hkat ai re, si hkrum ai lam n nga ai gaw, tinang a atsam mung rai nga ai, Karai Kasang mung anhte hpe makawp maga ya nga ai, anhte hpe garum nga ai majaw re,” nga shi tsun ai.
Dai zawn sha, dai hpawt jau KIA shawnglam post Bum Sawn Bum kaw mung, Myen asuya hpyendap hte KIA hpyen hpung ni a lapran manit 30 jan gasat hkat wa sai lam chye lu ai.
Ndai gasat ai mabyin hta gaw, lahkawng maga na si, hkala hkrum ai lam hpe tup hkrat n chye lu shi ai lam, Laiza muklum a uphkang salang rai nga ai du kaba Gara Naw Awn kawn tsun ai.
Lahta Sam mung Munggu makau Man Mau kaw mung July 15 ya shani asuya dap-nu (tat-ma) masat 99 hte KIA Dapba 4 ni a lapran gasat hkat wa sai re.
KIA dap nga ai shara shagu hkan Myen asuya hpyendap ni hte majan matut manoi byin nga dingyang re lam, KIO N/T Ninggawn Amumadu-2, Salang kaba Lah Nan tsun ai.
Myen asuya a simsa lam tam hpung kawn, asuya uphkang ai shara, Manmaw hte Muse muklum kaw, simsa lam a matu, kalang bai bawngban jahkrup na matu saw shaga wa sai raitim, KIO kawn asuya uphkang ai shara hta, shaga na n re ngu, ningdang kau sai re.
KIO du kaba ni hte Myen asuya munghpawm simsa lam tam hpung ni kawn, simsa lam hpe gawgap sa wa na hte seng nna, bai hkrum zup bawngban ai lam galaw lu na matu, matut nna, jahkrup nga dingyang rai nga ai.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn